Dommen er endnu ikke blevet udmålt, men tirsdag blev skyldsspørgsmålet i den sag, der er blevet døbt Elling-sagen, udmålt. To mænd på 41 og 49 år blev kendt skyldige i forsøg på manddrab, mens deres offer, en 36-årig mand, også blev kendt skyldig i vold mod sine overfaldsmænd. Alt sammen nogle omstændigheder der er med til at gøre Elling-sagen til noget af det mærkeligste, anklager Peter Rask ved Nordjyllands Politi nogensinde har set. - Det er en meget usædvanlig sag. Jeg har en hel del års erfaring, og jeg har aldrig oplevet en tilsvarende sag, så den er speciel, siger Peter Rask til TV2 Nord. ​Og du er overbevist om, at de havde til hensigt at brænde den forurettede af? - Det er jeg rimelig overbevist om. Der var hældt benzin ud over ham, og der var benzin i hele bilen, og der var en lighter i bilen. Og nu har retten også sagt, at det var det, der var meningen, siger anklageren. Elling-sagen fandt sted i oktober sidste år i Elling nord for Frederiskhavn. Her gik det tilsyneladende helt galt i forbindelse med et drikkelag. Den 36-årige mand blev gennembanket og overhældt med benzin, inden de to mænd på 41 og 49 år stoppede ham i bagagerummt på en bil og kørte af sted. Men på grund af et sammenstød med en knallertkører fuldførte de to mænd ikke deres plan om at brænde den 36-årige af. I stedet stak de af og efterlod deres offer i livsfare med kraniebrud, hjerneblødning og læsioner på bugen. De to mænd blev senere anholdt, og under afhøringerne af både dem og den 36-årige kom det frem, at volden var gået to veje. Noget, der også blev stadfæstet ved retten i Hjørring tirsdag. Men ifølge den 36-åriges advokat, Rasmus Amandusson, var den 36-årige ikke helt tilfreds med at blive kendt skyldig for vold. - Vi er gået efter en frifindelse, og det fik vi ikke. Min klient er af den opfattelse, at han ikke har forvoldt noget som helst, og at han skulle ende, som han endte. Så på den led er vi ikke så tilfredse. Men vi er tilfredse med at konstatere, at sagen får det udfald for de andres vedkommende, at de bliver kendt skyldige i drabsforsøg, siger Rasmus Amandusson til TV2 Nord.

Referat:
Anklager Peter Rask er tilfreds med udfaldet af retssagen tirsdag i en af de mest specielle sager, han har oplevet i Nordjylland.